DA Den Europæiske Unions Tidende C 246/31

Sag anlagt den 8. juli 2010 — Europa-Kommissionen mod Den Hellenske Republik

(Sag C-346/10)

()

2010/C 246/52

Processprog: græsk

Parter

Sagsøger: Europa-Kommissionen (ved G. Zavvos)

Sagsøgt: Den Hellenske Republik

Sagsøgerens påstande

— Det fastslås, at Den Hellenske Republik har tilsidesat artikel 49 i traktaten om Den Europæiske Unions funktionsmåde (tidligere artikel 43 EF), idet den har pålagt restriktioner for udstedelse af kørselstilladelser for erhvervskøretøjer og private tankbiler, herunder navnlig ved artikel 4 i lov nr. 383/1976, artikel 6 og 7 i lov nr. 3054/2002 og de ministerielle dekreter til gennemførelse af nævnte love, og ved at anvende faste tariffer (inden for bestemte grænser) for de transportydelser, som leveres af erhvervskøretøjer.

— Den Hellenske Republik tilpligtes at betale sagens omkostninger.

Søgsmålsgrunde og væsentligste argumenter

Kommissionen har anført, at den omstændighed, at udstedelsen af nye kørselstilladelser for erhvervskøretøjer afhænger af »landets transportbehov«, hvilke ikke er objektivt defineret, begrænser friheden til at etablere sig i Grækenland for vejgodstransportvirksomheder, og da sådanne restriktioner ikke er begrundet i hensynet til den offentlige orden, sikkerhed eller sundhed, tilsidesætter artikel 4, stk. 3, litra a), i lov nr. 383/1976 artikel 49 TEUF (tidligere artikel 43 EF).

Kommissionen er desuden af den opfattelse, at forpligtelsen til at anvende bestemte tariffer med minimums- og maksimumgrænser dels afholder udenlandske virksomheder fra at få adgang til vejgodstransportmarkedet og/eller det græske marked for handel med mineralolieprodukter, dels hindrer virksomheder, der allerede er etableret i Grækenland, i at udvikle deres forretninger, idet de fratages muligheden for effektivt at konkurrere med virksomheder, som allerede har en solid position på markedet, hvilket i henhold til Domstolens praksis udgør en tilsidesættelse af etableringsfriheden. En sådan fastsættelse af tariffer og betingelser for transport er ikke forenelig med artikel 96, stk. 2, TEUF (eftersom Kommissionen ikke har givet den nødvendige tilladelse) og er heller ikke egnet til at beskytte sårbare økonomiske sektorer og fjerntliggende regioner, mens den græske stats fastsættelse udelukkende af minimumsgrænser med hensyn til erhvervskøretøjers transport af flydende brændstoffer, ikke er forenelig med reglerne om fri konkurrence og derfor straks bør ophæves.

Kommissionen har herudover anført, at lov nr. 3054/2002 sætter den græske regering i stand til at kontrollere antallet af private tankbiler, som kører på vejene, og at den omhandlede bestemmelse derfor tilsidesætter etableringsfriheden (artikel 49 TEUF), idet den er en del af det græske lovkompleks, der i sidste ende har som mål ikke blot at bibeholde den lukkede karakter af erhvervet for transport af mineralolieprodukter, men også at opretholde markedsstyrken for enhver virksomhed, som er aktiv på dette marked. En administrativ fastsættelse af antallet af tankvogne tilhørende virksomheder, som handler med mineralolieprodukter, er ikke nødvendig for disse virksomheders tilpasning til markedsvilkårene og er heller ikke begrundet i hensynet til den offentlige sikkerhed (færdselssikkerhed) eller sundhed.

Kommissionen har anført, at Den Hellenske Republik ikke er fremkommet med tilstrækkelige forklaringer eller beviser, som kan begrunde vedtagelsen af ovennævnte restriktioner, og at artikel 4 i lov nr. 383/1976, artikel 6 og 7 i lov nr. 3054/2002, sammen med de dertilhørende ministerielle dekreter om gennemførelse af disse love og pålæggelsen af faste tariffer (inden for bestemte grænser) for transportydelser, som leveres af erhvervskøretøjer, udgør en tilsidesættelse af artikel 49 i traktaten om Den Europæiske Unions funktionsmåde (tidligere artikel 43 EF).